Хајдегерово предавање „Питање о техници“ (1953)

**Поетика и антипоетика технике**

Циљ Хајдегеровог текста није романтичарска критика технике са становишта фасцинираности природом, нити олако одбацивање технике.

Циљ предавања је да се „припреми слободан однос према техници“.

На путу ка том циљу одбацују се увријежена и саморазумљива схватања о техници: њена инструменталност (као средство за циљ), њена антрополошка укоријењеност (као људско дјело), њен „производни“ учинак, као и схватања о узајамној упућености нововјековне науке на напредну технику и напредне технике на нововјековну науку.

Хајдегер жели да укаже на нешто на чему су засновани ови односи између технике и нововјековне науке, како би открио оно „ново у модерној техници“ у односу на грчко разумијевање технике.

Суштина технике је у „разоткривању“ на коме се темељи свако „про-из-вођење“, што значи да свако „разоткривање“ јесте „поетичко“.

Полазећи од тог општег обиљежја технике као разоткривање и про-из-вођење, Хајдегер прецизира да разоткривање у модерној техници није поетичко.

Хајдегер то показује кроз намјерно непоетичан језик „разоткривања“ у модерној техници која енергију природе: „изазива“, „тражи“, „вади“, „при­бавља“, „складишти“, „акумулира“, „испостављајући јој захтјев“, за разлику од поетике класичне технике која се „препушта давању“ природе.

Примјер: хидроцентрала на Рајни.

Модерна техника разоткрива тако што ис-поставља захтјев природи за скривеном енергијом која се тако „ослобађа, трансформише, акумулира, раздјељује, пребацује...“

Модерна техника изазивајући разоткрива природу да би њом управљала и осигуравала даље управљање, да би природу учинила стално расположивом.

Хајдегер сада може да пређе на „људски фактор“ у питању о техници. Показује се да човјек није субјект у овом разоткривајућем испостављању технике, већ само карика у ланцу којој се испостављају захтјеви за испостављањем енергије или сировина. Речено савременим језиком, и сам човјек је „ресурс“, „људски ресурс“, а сам Хајдегер говори о „људском материјалу“.

Хајдегер промишљено прелази са терена техника на терен медија. Дрвосјеча обара стабло чиме постаје карика у дрвопрерађивачкој индустрији која ипоставља захтјев за целулозом од које се прави хартија на којој се штампају новине. Новине и уопште медији сада испостављају захтјев јавном мњењу да „прогута“ информације како би се онда могло управљати тим истим јавним мњењем.

Као карика у ланцу испоствљања које је начин разоткривања и про-из-вођења (основно обиљежје технике), човјек није господар подручја саме нескривености којом се развија овај ланац. Другим ријечима, човјек није први који разоткрива. Он је већ смјештен у једну нескривеност (Овфно-стварно) на којој је заснована и његова могућност разоткривања. Природа се открива човјеку као разоткривање које је про-из-вођење и које је поетичко у највишем смислу, и тако изазива човјека да је и сам разоткрива. Човјеку примјерени начини разоткривања су истраживање и посматрање, али и опредмећивање у циљу искоришћавања природе.

Поента је Хајдегерова да „модерна техника (...) није пуко људско дјело“. (!)

Оно што себе разоткрива, а то је природа или нескривеност природе, које изазива човјека на разоткривање, у модерној техници добија карактер „Постава“ (*Ге-штел*). Та Хајдегерова ријеч има значење „ком-позиције“ или констелације постављања, наметања, испостављања, располагања, планирања, калкулисања... Због тог насилног наметања и разоткривања, модерна технологија и индустрија није поетична као класична техника: поетика је вјештина или техника допуштања стварима да се покажу у свом смислу, онакве какве јесу.

Ријечју, суштина модерне технике је По-став као начин разоткривања природе путем испостављања захтјева за расположивошћу и акумулацијом њене енергије. У том смислу суштина технике није ништа техничко.

Нововјековна наука о природи је калкулативна, рачунски оријентисана наука, стога је она прокрчила пут суштини модерне технике, а не обратно. С друге стране, модерна техника употребљава егзактну природну науку.

Модерна техника разоткрива оно-стварно (природу, нескривеност) којим оно постаје „постав“. При том је за Хајдегера модерна техника човјекова судбина. Наполеон је говорио Гетеу (или Хегелу) да ће политика постати човјекова судбина, а сада то Хајдегер тврди за модерну технику чија је суштина „постав“. С тим што судбина код Хајдегера не значи детерминизам фатума, већ управо нешто што припада слободи дјеловања које се препушта судбини, слуша је, а да јој се не повинује у послушности. Заправо, човјекова је судбина и човјекова је суштина у слободи разоткривања. Будући да је по-став начин разоткривања и као такав суштина модерне технике, онда и он припада тој човјековој судбини.

Слобода разоткривања као човјекова судбина је уједно и *опасност*. Оно нескривено или оно што јесте или оно стварно, увијек може да се пртумачи на погрешан начин.

Природа може да се тачно представи као „израчунљиви склоп сила“, али у томе није цијела истина о природи, или њена нексривеност, оно што она јесте.

Модерна техника крије највишу опасност јер она ствара привид да је човјек господар свијета, иако он данас *више не сусреће самог себе у том свијету* (упућивање на Хајзенберга).

Постав је опасан јер онемогућава друге видове разоткривања. Хајдегер упућује на Хајзенбергово предавање „Слика природе у модерној физици“ гдје је ријеч о томе да ми од физике не видимо природу. Слично је и са модерном технологијом која нам мркира поглед на поетику разоткривања *природе*, на поетику разоткривања класичне *технике* и на поетику саме *поезије* као разоткривања које „пушта да се појави оно што је присутно“. Штавише, модерна техника „скрива разоткривање као такво“.

Оно угрожавајуће и опасно у модерној техници није ништа техничко, већ њена суштина (*по-став*) која угрожава саму суштину човјека (не само „емпиријског“ човјека).

Хајдегер сада разликује двије главне врсте разоткривања као судбине: производеће разоткривање и изазивајуће разоткривање. Ово прво припада класичној, а ово друго модерној техници разоткривања.

Човјекова ситуација није безнадежна и опасност у којој се налази није безизлазна. Сама суштина модерне технике упућује га оно спасоносно, на оно што он сам не може ни да измисли ни да направи.

Инструментално схватање технике побуђује у нама жељу да њом владамо и да посредством ње владамо оним што постоји, што се разоткрива, што је нескривен присутно. У томе није човјекјова суштин, слобода и достојанство. Човјекова је суштина, слобода и достојанство да чува нескривеност и скривеност суштине свега на земљи.

Владавина или распомамљеност технике, као изазивајућег разоткривања које угрожава само разоткривање, је *допуштена* од стране саме стварности, онога што јесте, а чиме човјек не може и не треба да жели да загосподари, управо да би био слободан.

На крају Хајдегер супротставља модерну технику грчкој умјетности која код њега слови као про-из-водеће разоткривање истине, лијепог, божанског...